**"זושא קר לו"**

בחג הסוכות קר מאוד ברוסיה, ולפעמים אפילו יורד שם כבר שלג.

פעם אחת התארח רבי זושא בחג הסוכות אצל הרבי רבי ייבא. רבי ייבא אמר לרבי זושא: "אני יודע שאתה רוצה לישון בסוכה, אל תדאג, הכנתי לך ולי מיטות עם 15 שמיכות כי קר נורא".

רבי זושא אמר: "זושא רוצה לשכב על הרצפה הקדושה של הסוכה".

ענה רבי ייבא: "זושא, זה נחמד מאוד, אבל קר, אתה לא תחזיק מעמד ככה". ורבי זושא עונה: "זושא יסתדר".

חשב רבי ייבא לעצמו, בוא נראה כמה זמן רבי זושא יחזיק מעמד בקור המקפיא הזה. פתאום הוא שומע את רבי זושא אומר: "ריבונו של עולם, זושא קר לו".

מיד ירד חום משמים והתחיל לחמם את הסוכה. רבי ייבא כבר התחיל להוריד כמה שמיכות.

המשיך רבי זושא ואמר: "ריבונו של עולם, אל תכעס, אבל עדיין קר לזושא".

שוב בא חום מן השמים והסוכה התחממה עוד יותר.

כעבור כמה דקות אמר רבי זושא: "ריבונו של עולם, האם אתה לא יכול לחמם את הסוכה ממש כמו שזושא צריך?" ורבי ייבא שכבר הוריד את כל השמיכות ויושב ומזיע צעק: "זושא תפסיק, אתה שורף את הסוכה...!"

וכאן אומרים החסידים:

"גיוועלד זושא, מדוע הפסקת להתפלל? הקב"ה היה יכול לחמם את כל העולם!"

**(מפי רבי שלמה** **קרליבך)**